Neuradni čistopis

3. Uradni list RS, št. 3/2000 z dne 14.01.2000

168. Odlok o občinskih cestah v Občini Vojnik, Stran 355.



Na podlagi prvega odstavka 82. člena zakona o javnih cestah (Uradni list RS, št. 29/97) in 12. člena statuta Občine Vojnik (Uradni list RS, št. 82/98) je Občinski svet občine Vojnik na seji dne 8. 9. 1999 sprejel

O D L O K 
o občinskih cestah v Občini Vojnik
I. SPLOŠNI DOLOČBI
1. člen

Občinske ceste se gradijo in vzdržujejo na način in pod pogoji, ki jih določajo predpisi, ki urejajo javne ceste, predpisi, ki urejajo varstvo okolja, urejanje prostora in graditev objektov, predpisi, ki urejajo varnost cestnega prometa in skladno s tem odlokom.

2. člen

Ta odlok določa: 
– občinske ceste na območju Občine Vojnik in postopek za njihovo kategorizacijo; 
– upravljanje, graditev, vzdrževanje in varstvo občinskih cest in prometa na njih; 
– način izvajanja vzdrževanja občinskih cest kot obvezne gospodarske javne službe; 
– inšpekcijsko nadzorstvo nad občinskimi cestami in sankcioniranje kršitev tega odloka.

II. OBČINSKE CESTE IN NJIHOVA KATEGORIZACIJA
3. člen

Občinske ceste na območju Občine Vojnik so vse javne ceste, ki niso kategorizirane kot državne ceste.

4. člen

(1) Občinske ceste se kategorizirajo na lokalne ceste, javne poti in javne poti za kolesarje. 
(2) Lokalne ceste se v skladu z merili za kategorizacijo javnih cest lahko razvrstijo v podkategorijo zbirne krajevne ceste.

5. člen

(1) Občinske ceste določi in kategorizira Občinski svet občine Vojnik na predlog odbora za urejanje prostora in varstvo okolja ter komunalo. 
(2) Predlog kategorizacije občinskih cest mora biti predhodno strokovno usklajen z Direkcijo Republike Slovenije za ceste po postopku, določenim v predpisu o merilih za kategorizacijo javnih cest.

6. člen

(1) Spremembe kategorizacije občinskih cest in nadomestnih delov občinskih cest, ki se ohranjajo kot prometne površine, se določajo po postopku iz prejšnjega člena tega odloka. 
(2) Spremembe kategorizacije občinskih cest lahko predlagajo krajevne skupnosti in zainteresirane pravne osebe (podjetja in druge organizacije). Predlogi morajo biti utemeljeni v skladu z merili za kategorizacijo javni cest. 
(3) O predlogu za prenos občinske ceste med državne ceste odloča Občinski svet občine Vojnik na predlog odbora za urejanje prostora in varstvo okolja ter komunalo. 
(4) Občinska cesta, določena s sklepom Vlade Republike Slovenije o prenosu državne ceste med občinske ceste, ima kategorijo določeno v tem sklepu. 
(5) Spremembe kategorizacije občinskih cest se opravijo enkrat letno in se upoštevajo v planu razvoja in vzdrževanja občinskih cest za naslednje leto.

7. člen

(1) Gradnje in rekonstrukcije občinskih cest ter kategorizacija novozgrajenih in rekonstruiranih cest se določijo v prostorskem planu občine. 
(2) Novozgrajeni ali rekonstruirani del občinske ceste, s katerim se nadomesti del te ceste, je iste kategorije kot rekonstruirana cesta.

8. člen

(1) Občinska cesta ali njen del se lahko opusti, če se zgradi nova cesta ali del ceste, ki nadomesti prejšnjo. 
(2) Opuščena občinska cesta ali njen del se lahko uporabi za parkirišča, počivališča in druge potrebe udeležencev v prometu ali pa se agrotehnično obdela skladno s svojim okoljem. 
(3) Ne glede na določbo prejšnjega odstavka se lahko občinska cesta ali njen del, ki se opusti kot javna cesta, proti plačilu primerne odškodnine prenese med nekategorizirane ceste, če je tak prenos usklajen z bodočim upravljavcem te ceste 
(4) O opustitvi in ureditvi opuščene občinske ceste ali njenega dela ter o njenem prenosu med nekategorizirane ceste odloči Občinski svet občine Vojnik na predlog odbora za urejanje prostora in varstvo okolja ter komunalo.

9. člen

(1) Za nekategorizirano cesto, po kateri je dovoljen javni promet, lahko lastnik ali od njega pooblaščeni upravljavec te ceste predlaga občini njen prenos med občinske ceste. 
(2) Nekategorizirana cesta se lahko prenese med občinske ceste, če je bila v uporabi za javni promet najmanj zadnjih (pet) deset let, če se njen prenos opravi brezplačno in če je vpisana v zemljiško knjigo. 
(3) Določba prejšnjega odstavka ne velja za prenos gozdnih cest med občinske ceste, ki ga določajo predpisi o gozdovih. 
(4) O prenosu nekategoriziranih cest med občinske ceste odloči Občinski svet občine Vojnik na predlog odbora za urejanje prostora in varstvo okolja ter komunalo. Njena kategorizacija se opravi po postopku iz 5. člena tega odloka.

10. člen

(1) Planinske poti, turistične poti, poti v parkovnih gozdovih in druge poti, ki niso zgrajene v skladu s predpisi o javnih cestah in ki so namenjene dostopu do planinskih koč in vrhov ali dostopu in ogledu naravnih, kulturnih in drugih spomenikov ali znamenitosti, niso javne poti po tem odloku. 
(2) Če je pot iz prejšnjega odstavka namenjena dostopu naravnih, kulturnih in drugih spomenikov ali znamenitosti, za ogled katerih je določeno plačilo, mora njihov upravljavec zgraditi in vzdrževati pot tako, da je njena uporaba varna za uporabnike, katerim je namenjena. 
(3) Sredstva za graditev in vzdrževanje poti iz prejšnjega odstavka tega člena se zagotavljajo iz vplačil za ogled naravnih, kulturnih in drugih spomenikov ali znamenitosti in iz dotacij občine njihovim upravljavcem.

III. UPRAVLJANJE OBČINSKIH CEST

11. člen

Z občinskimi cestami, ki so javno dobro v lasti občine upravlja Občina Vojnik.

12. člen

(1) Plan razvoja in vzdrževanja občinskih cest, s katerim se najmanj za obdobje štirih let določijo prednostne naloge razvoja in vzdrževanja občinskih cest, viri sredstev za njihovo uresničitev ter letno dinamiko njihovega uresničevanja, sprejme Občinski svet občine Vojnik na predlog odbora za urejanje prostora in varstvo okolja ter komunalo. 
(2) Letni plan razvoja in vzdrževanja občinskih cest, s katerim se določi uresničevanje plana iz prejšnjega odstavka v posameznem koledarskem letu, se usklajuje in sprejema po postopku, določenem za občinski proračun in je njegov sestavni del. 
(3) V letnem planu razvoja in vzdrževanja občinskih cest se del sredstev rezervira za financiranje izvedbe ukrepov na občinskih cestah, ki jih je potrebno opraviti zaradi naravnih in drugih nesreč ali izrednih dogodkov na občinskih cestah (odpravljanje posledic elementarnih in drugih nezgod, zmrzlinskih poškodb po hitrih odjugah, odstranjevanje nepredvidenih ovir na občinskih cestah ipd.) in izvedbe tistih ukrepov, ki jih je odredil občinski inšpektor za ceste, niso pa sestavni del rednega vzdrževanja in obnavljanja občinskih cest po tem planu.

13. člen

Strokovno-tehnične, razvojne, organizacijske in upravne naloge za graditev, vzdrževanje in varstvo občinskih cest opravlja pristojna služba občinske uprave. 
– izdelava strokovnih podlag za načrtovanje razvoja in vzdrževanja občinskih cest in izdelava osnutkov teh planov; 
– naloge v zvezi z rednim vzdrževanjem občinskih cest; 
– naloge nadzora nad stanjem občinskih cest; 
– izvajanje postopkov za oddajanje vzdrževalnih del na občinskih cestah, za katere je predpisana izbira izvajalca na podlagi javnega razpisa; 
– izvajanje postopkov za izbiro izvajalca rednega vzdrževanja občinskih cest (če je tak postopek potreben glede na rešitev iz 26. člena tega odloka); 
– naloge v zvezi z investicijami v občinske ceste; 
– vodenje predpisanih evidenc o občinskih cestah in zagotavljanje podatkov za potrebe izračuna primerne porabe občine in vodenja združene evidence o javnih cestah; 
– naloge obveščanja javnosti o stanju občinskih cest in prometa na njih; 
– izdajanje dovoljenj in soglasij, določenih z ukrepi za varstvo občinskih cest in zavarovanje prometa na njih; 
– priprava programov in organizacija izdelave raziskovalnih in razvojnih nalog za občinske ceste ter sodelovanje z Direkcijo Republike Slovenije za ceste in drugimi občinami pri pripravi in uresničevanju teh programov; 
– izvajanje drugih nalog, določenih s tem odlokom in drugimi predpisi.

14. člen

(1) Sredstva za gradnjo in vzdrževanje občinskih cest se zagotavljajo v proračunu občine in iz drugih virov. 
(2) Občinski svet občine Vojnik lahko predlaga Vladi Republike Slovenije, da predpiše posebno povračilo za uporabo občinske ceste in objektov na njej, ki poteka po območju s statusom zavarovanega naravnega bogastva, in določi prometno ureditev in nivo njenega vzdrževanja.

IV. GRADITEV OBČINSKIH CEST

15. člen

(1) Občinske ceste morajo biti projektirane in grajene v skladu s predpisi o varstvu okolja in tako, da bodo škodljivi vplivi na okolje, zaradi pričakovanega prometa na njih, čim manjši. 
(2) Če je izvedba gradbenih ukrepov, ki so potrebni zaradi predpisanega varovanja okolja, cenejša na zemljišču ali objektu soseda, kot izvedba gradnje na zemljišču občinske ceste, se lahko gradi na podlagi pravnega posla, sklenjenega med sosedom in investitorjem občinske ceste.

16. člen

(1) Elementi za projektiranje občinske ceste se določijo v skladu s predpisom o projektiranju javnih cest in njihovih elementov, s stališča zagotavljanja prometne varnosti in ekonomičnosti njihove graditve in vzdrževanja. 
(2) V projektni dokumentaciji za gradnjo in rekonstrukcijo občinske ceste, v kateri morajo biti upoštevani tudi predpisi najnovejših dognanj o gradnji, se določi tudi prometna ureditev občinske ceste in ureditev navezav na obstoječe ceste ter pristopov do objektov in zemljišč ob cesti ter predvidijo površine zunaj vozišča ceste za parkirišča, avtobusna postajališča in druge prometne površine, površine za opravljanje spremljajočih dejavnosti, za gradnjo objektov za vzdrževanje cest in za nadzor cestnega prometa.

17. člen

Zaradi pridobitve potrebnih zemljišč za gradnjo ali rekonstrukcijo občinske ceste, se lahko v skladu z zakonom na zahtevo investitorja, lastninska pravica na zemljišču in drugi nepremični odvzame ali omeji, če ne pride do sklenitve pogodbe med investitorjem in lastnikom te nepremičnine.

18. člen

(1) Če se razlaščena zemljišča in druge nepremičnine iz prejšnjega člena v štirih letih ne pričnejo uporabljati za namene razlastitve, lahko razlaščenec zahteva vrnitev razlaščenih zemljišč in drugih nepremičnin ali pravic v skladu z zakonom. 
(2) Če je bila med investitorjem in lastnikom zemljišča ali druge nepremičnine sklenjena pogodba namesto razlastitve, lahko prejšnji lastnik v primeru iz prejšnjega odstavka zahteva od investitorja sklenitev pogodbe o odkupu tega zemljišča ali drugih nepremičnin. Pri sklenitvi pogodbe o odkupu se za določitev višine kupnine smiselno uporabljajo podlage, ki so bile uporabljene pri sklenitvi pogodbe.

19. člen

(1) Avtobusna postajališča na zbirnih krajevnih cestah morajo biti praviloma zunaj vozišča. 
(2) Ne glede na določbo iz prejšnjega odstavka lahko pristojna služba občinske uprave na predlog javnega prevoznika in v soglasju z občinskim inšpektorjem za ceste ter policijo po presoji okoliščin, pomembnih za varnost prometa, izjemoma izda dovoljenje za ureditev avtobusnega postajališča na vozišču zbirne krajevne ceste. Če ugotovi, da za tako postajališče ni več potrebe ali da je postalo prometno nevarno, prekliče dovoljenje. 
(3) Pri predvideni gradnji ali rekonstrukciji občinske ceste določi gradnjo potrebnih avtobusnih postajališč pristojna služba občinske uprave na predlog odbora za urejanje prostora in varstvo okolja ter komunalo, ob upoštevanju predlogov javnih prevoznikov. 
(4) Za gradnjo avtobusnih postajališč zunaj vozišča lokalnih cest, ki niso v občinskem prostorskem planu ali planu razvoja in vzdrževanja občinskih cest, mora predlagatelj pridobiti soglasje, za katerega je pristojna služba občinske uprave. Stroške gradnje avtobusnega postajališča krije njen predlagatelj. Tako zgrajeno avtobusno postajališče postane del občinske ceste.

20. člen

(1) Stroške gradnje ali rekonstrukcije objektov in naprav, ki posegajo v vodni prostor in so potrebni zaradi izgradnje občinske ceste, kadar prečka vodotok ali poteka ob njem, krije investitor ceste. 
(2) Vzdrževanje neposrednega zavarovanja podpornega zidu in premostitvenega objekta (brežine pod objektom in pragu pri objektu za zavarovanje temelja objekta) je sestavni del vzdrževanja občinske ceste. 
(3) Vzdrževanje objektov in naprav, ki služijo vodotoku, ter obrežnih zavarovanj in zavarovanj struge vodotoka so sestavni del vzdrževanja vodotoka.

21. člen

Če je potrebno obstoječo občinsko cesto prestaviti zaradi graditve drugega objekta ali naprave, mora biti prestavljeni del ceste zgrajen z elementi, ki ustrezajo namenu ceste in drugim zahtevam predpisov o cestah. Stroške prestavitve občinske ceste krije investitor objekta ali naprave.

22. člen

(1) Če se hkrati z gradnjo ali rekonstrukcijo občinske ceste predvideva tudi graditev komunalnih in drugih objektov, naprav in napeljav, ki ne služijo cesti ali njeni uporabi, mora tehnična dokumentacija obsegati vsa dela, ki jih je treba opraviti na območju ceste. 
(2) Za usklajevanje projektiranja, gradnje ali rekonstrukcije objektov, naprav in napeljav iz prejšnjega odstavka je odgovorna pristojna služba občinske uprave na podlagi mnenja odbora za urejanje prostora in varstvo okolja ter komunalo. 
(3) Stroške projektiranja, gradnje ali rekonstrukcije objektov, naprav in napeljav iz prvega odstavka tega člena krije investitor oziroma upravljavec posameznih objektov, naprav in napeljav.

23. člen

(1) Pristojna služba občinske uprave mora o gradnji ali rekonstrukciji občinske ceste obvestiti investitorje oziroma upravljavce drugih objektov in naprav na ali ob cestnem telesu najmanj 60 dni pred začetkom del, da ti lahko svoja dela uskladijo z gradnjo oziroma rekonstrukcijo ceste. 
(2) Določbe tega člena veljajo smiselno tudi za investitorje oziroma upravljavce objektov in naprav na ali ob cestnem telesu, kadar nameravajo graditi ali rekonstruirati svoje objekte in naprave na občinski cesti.

V. VZDRŽEVANJE OBČINSKIH CEST

24. člen

(1) Občinske ceste se morajo redno vzdrževati in obnavljati tako, da ob upoštevanju njihovega pomena za povezovanje prometa v prostoru, gospodarnosti vzdrževanja, predpisov, ki urejajo javne ceste in določbe 28. člena tega odloka, omogočajo varno odvijanje prometa. 
(2) Za izvajanje rednega vzdrževanja občinskih cest kot javne službe in izvajanje ukrepov iz tretjega odstavka 30. člena tega odloka, je odgovoren izvajalec javne službe.

25. člen

(1) Vzdrževanje občinskih cest je obvezna gospodarska javna služba, ki obsega redno vzdrževanje teh cest in organiziranje njihovega obnavljanja. 
(2) Redno vzdrževanje občinskih cest opravlja izvajalec, ki bo izbran v skladu z zakonom. 
(3) Občinski svet občine Vojnik lahko na predlog župana odloči, da redno vzdrževanje občinskih cest, ali dela teh cest (na primer javnih poti), zagotavljajo na svojem območju krajevne skupnosti. 
(4) Obnovitvena dela na občinskih cestah se oddajajo v izvedbo na podlagi javnega razpisa. Obnovitvena dela oddaja pristojna služba občinske uprave, po postopku in pod pogoji, ki so z zakonom določeni za oddajo javnih naročil.

26. člen

Za vzdrževanje križišč občinskih cest z nekategoriziranimi cestami, po katerih je dovoljen javni promet, v območju cestnega sveta občinske ceste skrbi pristojna služba občinske uprave oziroma pooblaščeni upravljavec.

27. člen

(1) Pooblaščeni upravljavec občinskih cest lahko zaradi zapore občinske ceste začasno preusmeri promet na državno cesto ali nekategorizirano cesto, po kateri je dovoljen javni promet. 
(2) O preusmeritvi prometa z občinske na državno cesto, ki bi bistveno povečala prometno obremenitev te ceste, se mora pristojen pooblaščeni upravljavec za ceste predhodno uskladiti z Direkcijo Republike Slovenije za ceste. 
(3) Za preusmeritev prometa z občinske ceste na nekategorizirano cesto, po kateri je dovoljen javni promet, mora pooblaščeni upravljavec ceste predhodno dobiti soglasje lastnika te ceste ali od njega pooblaščenega upravljalca ceste. Če je med preusmeritvijo prometa z občinske ceste na nekategorizirano cesto, po kateri je dovoljen javni promet, treba povečati obseg vzdrževanja te ceste ali pa jo je treba pred tem usposobiti za prevzem dodatnega prometa, krije stroške teh ukrepov predlagatelj preusmeritve prometa.

VI. VARSTVO OBČINSKIH CEST IN PROMETA NA NJIH

28. člen

(1) Če je občinska cesta v takem stanju: 
– da promet po njej ni mogoč ali je mogoč samo promet posameznih vrst vozil, 
– da bi promet posameznih vrst vozil škodoval tej cesti 
ali 
– če to terjajo drugi utemeljeni razlogi, ki se nanašajo na zavarovanje ceste in varnosti prometa na njej (npr. posebne razmere zaradi snega, poledice, odjuge, močnega vetra, poškodb ceste zaradi naravnih in drugih nesreč ipd.), lahko pooblaščeni upravljavec ceste s sklepom začasno, največ za čas enega leta, prepove ali omeji promet vseh ali posameznih vrst vozil na tej cesti ali njenem delu zmanjša dovoljeno skupno maso, osno obremenitev ali dimenzije vozil, dokler so razlogi za takšen ukrep. 
(2) Predstojnik pooblaščenega upravljavca ceste mora o ukrepih, ki jih utemeljujejo razlogi iz tretje alinee prvega odstavka, obvestiti policijo in občinskega inšpektorja najmanj petnajst dni ter javnost po sredstvih javnega obveščanja najmanj tri dni pred njihovo označitvijo s prometno signalizacijo na občinski cesti. 
(3) Ukrepe, ki jih utemeljujejo razlogi iz tretje alinee prvega odstavka tega člena, lahko izvedeta tudi izvajalec rednega vzdrževanja ceste in vodja intervencije ob naravnih in drugih nesrečah. O teh ukrepih se mora nemudoma obvestiti policija, občinski inšpektor za ceste in javnost po sredstvih javnega obveščanja. Izvajalec rednega vzdrževanja ceste in vodja intervencije ob naravnih nesrečah morata o ukrepih obvestiti tudi pristojna služba občinske uprave. 
(4) Prepovedi in omejitve prometa, katerih trajanje je iz razlogov, določenih v prvem odstavku tega člena, daljše od enega leta, se določi v skladu z določbo 48. člena tega odloka. 
(5) Določbe tega člena se nanašajo na prometno ureditev, označeno na občinskih cestah ob uveljavitvi tega odloka.

29. člen

(1) Da se preprečijo škodljivi vplivi posegov v prostor ob občinski cesti na občinsko cesto in prometa na njej, je ob teh cestah varovalni pas, v katerem je raba prostora omejena. 
(2) Gradnja in rekonstrukcija gradbenih objektov ter postavljanje kakršnih koli drugih objektov ali naprav v varovalnem pasu občinske ceste so dovoljeni le z soglasjem pristojne službe občinske uprave. 
(3) Pristojna služba občinske uprave izda soglasje iz prejšnjega odstavka, če s predlaganim posegom v varovalnem pasu niso prizadeti interesi varovanja občinske ceste in prometa na njej, njene širitve zaradi prihodnjega razvoja prometa ter varovanja njenega videza. 
(4) Predlagatelj nameravanega posega v varovalni pas občinske ceste nima pravice zahtevati izvedbe ukrepov za zaščito pred vplivi ceste in prometa na njej, določenih s 15. členom tega odloka. 
(5) Varovalni pas se meri od zunanjega roba cestnega sveta in je na vsako stran občinske ceste širok: 
– pri lokalni cesti 8 m, 
– pri javni poti 6 m. 
(6) Določbe tega člena se ne uporabljajo za območja urejena s prostorskimi izvedbenimi akti Občine Vojnik.

30. člen

(1) Telefonski, telegrafski in drugi kabelski vodi, nizkonapetostni električni oziroma napajalni vodi, kanalizacija, vodovodi, toplovodi ter druge podobne naprave, katerih investitor ni Občina Vojnik, se smejo napeljevati oziroma postavljati v območju občinske ceste in njenega varovalnega pasu le pod pogoji in na način, določenimi s soglasjem pristojne službe občinske uprave. 
(2) Pristojna služba občinske uprave lahko zahteva od upravljavca vodovodov in naprav, da jih preuredi ali prestavi, kadar je to potrebno zaradi obnavljanja ali rekonstrukcije občinske ceste ali izvedbe ukrepov za zavarovanje te ceste in prometa na njej. Stroške prestavitve ali preureditev vodov in naprav krije njihov upravljavec, razen če to ni v nasprotju s pogoji iz soglasja za njihovo napeljavo oziroma postavitev. 
(3) Pristojna služba občinske uprave lahko odkloni izdajo soglasja iz prvega odstavka tega člena, če bi vodi in naprave ogrožali občinsko cesto ali promet na njej, bistveno oteževali njeno vzdrževanje ali onemogočali morebitno rekonstrukcijo te ceste.

31. člen

(1) Prekopavanje, podkopavanje in druga dela na občinski cesti se lahko opravljajo le z dovoljenjem pristojne službe občinske uprave. 
(2) V dovoljenju za opravljanje del iz prejšnjega odstavka se določijo način, pogoji in nadzor nad opravljanjem teh del. 
(3) Dovoljenje iz prvega odstavka tega člena ni potrebno, če so s poškodbami naprav in napeljav, vgrajenih v občinsko cesto, neposredno ogroženi varen promet oziroma življenja in zdravje občanov ali bi lahko nastala večja gospodarska škoda. Upravljavec naprav in napeljav mora čim hitreje odstraniti poškodbe na njih, vzpostaviti cesto v prvotno stanje in o končanih delih obvestiti izvajalca rednega vzdrževanja ceste. 
(4) Če se mora zaradi del iz prejšnjega odstavka občinsko cesto delno ali popolno zapreti za promet ali na njej omejiti promet posameznih vrst vozil, mora upravljavec naprav in napeljav, vgrajenih v občinsko cesto o omejitvi prometa in o njenem prenehanju takoj obvestiti policijo.

32. člen

Za podiranje dreves, spravilo lesa, izkope, vrtanja in opravljanje drugih del na zemljiščih ali na objektih vzdolž občinske ceste, ki bi lahko ovirala ali ogrožala promet, poškodovala cesto ali povečala stroške njenega vzdrževanja, je potrebno soglasje pristojne službe občinske uprave.

33. člen

(1) Vozila ne smejo presegati predpisanih pogojev glede osne obremenitve, skupne mase ali dimenzij. 
(2) Prevoz z vozili, ki sama ali skupaj z nedeljivim tovorom presegajo s predpisi dovoljene osne obremenitve, skupno maso, dolžino, in višino velja za izredni prevoz. Za izredni prevoz se šteje tudi prevoz, pri katerem je vozilo samo ali skupaj z nedeljivim tovorom v mejah s predpisom dovoljenih mer, mase ali obremenitev, vendar pa presega omejitev katerega koli od teh elementov, ki je odrejena na občinski cesti ali njenem delu s prometnimi znaki. 
(3) Za izredni prevoz je potrebno dovoljenje, s katerim se določijo način in pogoji prevoza ter višina povračila za izredni prevoz. Dovoljenje za izredni prevoz, ki poteka samo po občinskih cestah, izda pooblaščeni upravljavec ceste v petnajstih dneh po vložitvi popolne zahteve. O izdanih dovoljenjih obvesti policijo, občinskega inšpektorja za ceste in izvajalca rednega vzdrževanja občinskih cest. 
(4) Dovoljenje iz prejšnjega odstavka ni potrebno za izredne prevoze, ki se morajo opraviti takoj, zaradi vzpostavitve prevoznosti občinskih cest v zimskem času, za vozila za zbiranje in prevoz odpadkov, intervencije ob naravnih in drugih nesrečah ali ob izrednih razmerah in zaradi obrambnih potreb. Izvajalec prevoza mora pred začetkom izrednega prevoza s pooblaščenim upravljavcem ceste skleniti pisni dogovor.

34. člen

(1) Največje dovoljene osne obremenitve, skupno maso in dimenzije vozil na občinskih cestah nadzorujejo izvajalci rednega vzdrževanja občinskih cest v sodelovanju s policisti. 
(2) Vozilo, ki opravlja izredni prevoz brez dovoljenja iz tretjega odstavka 33. člena policist lahko izključi iz prometa. Izvajalec prevoza mora plačati povračilo za izredni prevoz in povrniti škodo na občinski cesti, če jo je povzročil.

35. člen

(1) Površine za opravljanje spremljajočih dejavnosti, določene v skladu z določbo drugega odstavka 16. člena tega odloka in površine, ki jih za te namene določi pristojna služba občinske uprave ob obstoječih občinskih cestah, odda najugodnejšemu ponudniku za opravljanje teh dejavnosti. 
(2) Razmerja v zvezi s postavitvijo objektov in naprav za opravljanje spremljajočih dejavnosti in drugimi pogoji rabe površin iz prejšnjega odstavka se uredijo s pogodbo, ki jo podpiše župan. 
(3) Za vsako gradbeno spremembo objektov in naprav za opravljanje spremljajočih dejavnosti ali spremembo dejavnosti je potrebno soglasje pristojne službe občinske uprave.

36. člen

(1) Priključki nekategoriziranih cest, dovoznih cest in pristopov do objektov ali zemljišč na občinske ceste se lahko gradijo ali rekonstruirajo le s soglasjem pristojne službe občinske uprave. S soglasjem se določijo tehnični in drugi pogoji gradnje in vzdrževanja priključka ter njegova opremljenost s prometno signalizacijo. 
(2) Pri gradnji ali rekonstrukciji občinskih cest ter objektov in naprav ob njih je potrebno ureditev priključkov predvideti že v lokacijski ali projektni dokumentaciji za te gradnje. 
(3) Stroške gradnje ali rekonstrukcije priključka na občinsko cesto, vključno s postavitvijo potrebne prometne signalizacije, krije njegov investitor. 
(4) Priključek nekategorizirane ceste, po kateri je dovoljen javni promet, je skupaj s pripadajočo prometno signalizacijo v območju cestnega sveta občinske ceste, sestavni del te ceste. 
(5) Pri izvedbi tehničnega pregleda zgrajenega zaradi priključka, mora sodelovati pristojni pooblaščeni upravljavec ceste zaradi ugotovitve njegove skladnosti s tehničnimi in drugimi pogoji, določenimi v soglasju iz prvega odstavka tega člena.

37. člen

Če priključek na občinsko cesto zaradi povečanega prometa ali uporabe za drugačen promet, kot je bil upoštevan ob izdaji soglasja za njegovo ureditev, ni več ustrezen, lahko pristojna služba občinske uprave z upravno odločbo zahteva njegovo prilagoditev spremenjenim razmeram. Stroške preureditve priključka krije investitor priključka ali njegov pravni naslednik.

38. člen

(1) Občinski inšpektor za ceste lahko zahteva ustrezno ureditev priključka na občinsko cesto, odredi prepoved uporabe priključka ali njegovo ukinitev, če ta ni vzdrževan v skladu s pogoji iz soglasja iz 36. člena ali je zgrajen brez soglasja ali če ta ni preurejen v skladu z odločbo iz 37. člena tega odloka. 
(2) Stroške za izvedbo ukrepa iz prejšnjega odstavka krije investitor priključka ali njegov pravni naslednik.

39. člen

(1) Pristojna služba občinske uprave na predlog upravljavca ceste, lahko pristojnemu upravnemu organu za gozdarstvo predlaga, da se gozd vzdolž občinske ceste ali v njeni bližini, ki je pomemben zaradi njenega varovanja pred drsenjem zemljišča, bočnega vetra, snežnimi plazovi in podobnega, razglasi za varovalni gozd v skladu s predpisi o gozdovih. 
(2) Pravne ali fizične osebe, ki ob občinski cesti pogozdujejo ali urejajo hudournike ter deroče reke, morajo sodelovati s pristojnim pooblaščenim upravljavcem ceste in prilagoditi vrsto in obseg del tako, da se zavaruje cesta.

40. člen

(1) Kamnolomi, peskokopi in glinokopi lahko obratujejo le v takšni oddaljenosti od občinske ceste, da to ne vpliva na stabilnost cestnega telesa, na vzdrževanje ceste in na varnost prometa. 
(2) Za odpiranje objektov iz prejšnjega odstavka, mora investitor pridobiti soglasje pristojne službe občinske uprave.

41. člen

Za opravljanje del zunaj varovalnega pasu občinske ceste, ki bi lahko povzročila spremembo vodostaja, oziroma višine podzemnih voda in bi zato vplivala na stabilnost cestnega telesa, na stroške vzdrževanja ceste ali na promet na cesti, mora investitor pridobiti soglasje pristojne službe občinske uprave. Takšna dela se lahko opravljajo le pod pogoji, ki jih določa soglasje.

42. člen

(1) Prepovedano je trajno ali začasno zasesti občinsko cesto ali njen del, izvajati ali opustiti kakršna koli dela na cesti in zemljišču ali objektih ob cesti, ki bi utegnila poškodovati cesto ali objekte na njej ter ovirati ali ogrožati promet na cesti. Vse stroške zavarovanja in odstranitve ovire na cesti in drugih posledic prepovedanih dejanj nosi tisti, ki jih je povzročil. 
(2) Prepovedano je predvsem: 
1. odvajati na cesto vodo, odplake in druge tekočine; 
2. puščati na cesti sneg ali led, ki pade ali zdrsne nanjo; 
3. ovirati odtekanje vode s ceste; 
4. z mazili ali drugimi snovmi onesnažiti cesto; 
5. voziti ali parkirati na bankinah, površinah za kolesarje in pešce ali drugih delih ceste, ki niso namenjeni za vožnjo z vozili, razen če sta parkiranje in ustavljanje na njih izrecno dovoljeni; 
6. postavljati ograje, zasaditi živo mejo, drevje, trto ali druge visoke nasade ali poljščine, nameščati ali odlagati na ali ob cesti les, opeko, odpadni in drug material ali predmete, če se s tem poslabša ali onemogoči preglednost ceste ali drugače ovira ter ogroža promet, poškoduje cesta ali poslabša njena urejenost; 
7. nameščati in uporabljati na cesti ali ob njej luči in druge svetlobne naprave, ki bi lahko ovirale ali ogrožale promet; 
8. spuščati po brežinah ceste kamenje, les in drug material ali predmete; 
9. nameščati na cesto kakršne koli predmete z namenom oviranja ali nemotenega in varnega odvijanja prometa; 
10. poškodovati prometno signalizacijo; 
11. uporabljati za pristop na cesto kraj zunaj priključka nanjo; 
12. puščati na cesti ali metati kakršne koli predmete ali sneg nanjo, razsipati po njej sipek material ali jo kako drugače onesnaževati; 
13. puščati na cesto živali brez nadzora, napajati živali v obcestnih jarkih, pasti živino na cestnemu svetu ali graditi ob cesti napajališča za živali; 
14. voditi po cesti konje ali druge živali, ki so tako podkovane, da lahko poškodujejo cesto; 
15. namerno zažigati ob cesti strnišča, odpadne ali druge gorljive snovi; 
16. orati v razdalji 4 m od ceste v smeri proti njej ali v širini 1 m od ceste vzporedno z njo; 
17. obračati na cesti živali, traktorje, pluge ter drugo kmetijsko orodje in stroje; 
18. zavirati vprežna vozila s privezovanjem koles ali s coklami; 
19. vlačiti po cesti hlode, veje, skale in podobne predmete kot tudi pluge, brane in drugo kmetijsko orodje ter druge dele tovora.

43. člen

(1) Vozila, ki vozijo po občinskih cestah, morajo imeti kolesa s takšnimi naležnimi ploskvami, da ne poškodujejo vozišča. 
(2) Motorna vozila z gosenicami smejo voziti po občinskih cestah samo, če imajo gosenice obložene s primernimi oblogami, ki ne poškodujejo vozišča.

44. člen

(1) Sosedi ob občinski cesti morajo dopustiti prost odtok vode in odlaganje spluženega snega na njihovo zemljišče. 
(2) Sosedi ob občinski cesti morajo v skladu z zakonom dopustiti dostop do cestnih objektov zaradi njihovega vzdrževanja, gradnjo odtočnih in ponikovalnih jarkov in drugih naprav za odvod vode od cestnega telesa ter postavitev začasnih ali stalnih naprav in ureditev za zaščito ceste in prometa na njej pred snežnimi plazovi, zameti, hrupom, slepilnimi učinki in drugimi škodljivimi vplivi, če teh ni mogoče postaviti na zemljišče, ki je sestavni del ceste. 
(3) Sosedi ob občinski cesti morajo imeti na strehah objektov, s katerih se lahko na občinsko cesto vsuje sneg, pritrjene snegolove. Sosedi morajo z objektov ob občinski cesti odstraniti ledene sveče pravočasno in tako, da ne ogrozijo udeležencev v prometu.

Ukrepi za varstvo prometa

45. člen

(1) Dela na občinski cesti ali ob njej, ki vplivajo na promet na tej cesti in jo je zaradi tega treba delno ali popolno zapreti za promet, se lahko opravljajo le z dovoljenjem iz 48. člena tega odloka. 
(2) Ne glede na določbo prejšnjega odstavka dovoljenje za delno ali popolno zaporo ceste ni potrebno za redno vzdrževanje ceste ter za opravljanje tistih obnovitvenih del na cesti, za katera je izvedba zapore ceste urejena v pogodbi o oddaji teh del. 
(3) Dovoljenje za zaporo občinske ceste je treba pridobiti tudi za športne in druge prireditve na njej. Na lokalni cesti delna ali popolna zapora ceste zaradi športne ali druge prireditve ni dovoljena. Dovoljenje za druge občinske ceste se lahko izda, če je promet mogoče preusmeriti na druge javne ceste ali če se promet zaradi zapore na občinski cesti ne ustavi za daljši čas. Dovoljenje za delno ali popolno zaporo občinske ceste, se lahko izjemoma izda tudi v primeru, da prometa ni mogoče preusmeriti na druge javne ceste, vendar samo v času izven prometnih konic.

46. člen

(1) Dovoljenje za delno ali popolno zaporo občinske ceste izda pristojen pooblaščen upravljavec ceste. O izdanih dovoljenjih pristojen pooblaščen upravljavec ceste obvesti policijo in občinskega inšpektorja za ceste. 
(2) Dovoljenju mora biti priložena s strani pristojne službe občinske uprave prometno tehnična dokumentacija začasne prometne ureditve v času delne ali popolne zapore občinske ceste. 
(3) O delnih ali popolnih zaporah občinske ceste zaradi izvajanja obnovitvenih del, za katere na podlagi drugega odstavka 45. člena tega odloka ni potrebno pridobiti dovoljenja, mora izvajalec teh del najmanj tri dni pred začetkom njihovega izvajanja obvestiti policijo, občinskega inšpektorja za ceste in izvajalca rednega vzdrževanja ceste, na kateri se bodo dela izvajala. Obvestilu mora biti priložena s strani pristojne službe občinske uprave potrjena prometno tehnična dokumentacija začasne prometne ureditve v času delne ali popolne zapore občinske ceste. 
(4) Z dovoljenjem za zaporo občinske ceste se določijo pogoji za izvedbo zapore ceste in čas njenega trajanja. 
(5) Vloga za zaporo občinske ceste mora biti vložena najmanj 15 dni pred predlaganim rokom zapore ceste in mora vsebovati podatke o lokaciji, vrsti in obsegu del, zaradi katerih se predlaga delna ali popolna zapora ceste, o načinu in času trajanja njene izvedbe ter prometno in tehnično dokumentacijo začasne prometne ureditve, v času delne ali popolne zapore ceste. Izdajatelj dovoljenja za zaporo ceste lahko spremeni čas in trajanje zapore ceste, zlasti če se ta predlaga med prireditvami, predvidenimi s koledarjem večjih športnih prireditev, med turistično sezono ali med povečanimi prometnimi obremenitvami ceste. 
(6) Določba prejšnjega odstavka o vsebini vloge za zaporo občinske ceste, zaradi del na cesti, se smiselno uporablja tudi za športne in druge prireditve na občinski cesti. 
(7) Stroške za izvedbo zapore ceste in preusmeritve prometa zaradi zapore ceste krije njen predlagatelj. Predlagatelj popolne zapore ceste mora o njej in o preusmeritvi prometa obvestiti policijo ter javnost po sredstvih javnega obveščanja, najmanj tri dni pred zaporo ceste.

47. člen

(1) V bližini križišča občinske ceste v ravnini z drugo cesto ni dovoljeno saditi dreves, grmovja ali visokih poljskih kultur, postavljati predmetov in naprav ali storiti kar koli drugega, kar bi oviralo preglednost občinske ceste. 
(2) Lastnik, oziroma uporabnik zemljišča, mora v polju preglednosti na zahtevo občinskega inšpektorja za ceste ali policista odstraniti ovire.

48. člen

(1) Prometno signalizacijo na občinskih cestah določa pristojna služba občinske uprave na podlagi mnenja pooblaščenega upravljavca za ceste, razen v primerih iz 28. člena tega odloka in v primerih ko je njena postavitev, zamenjava, dopolnitev ali odstranitev posledica odredb o prepovedih ali omejitvah prometa na javnih cestah, v skladu s predpisi o varnosti cestnega prometa, njeno postavitev pa izvede pooblaščeni izvajalec vzdrževanja občinskih cest. 
(2) Na občinski cesti se smejo postavljati table in napisi, ki opozarjajo na kulturni in zgodovinski spomenik ter naravno znamenitost ali turistično pomembno območje ali naselje in podobno (turistična in druga obvestilna signalizacija), samo v skladu s predpisi o prometni signalizaciji. 
(3) O predlogu zainteresirane pravne ali fizične osebe za postavitev turistične in druge obvestilne signalizacije, odloči pristojna služba občinske uprave. Pristojen pooblaščeni upravljavec ceste ima pravico do povrnitve stroškov za postavitev signalizacije, njeno vzdrževanje in odstranitev.

49. člen

(1) Postavljanje nagrobnih spomenikov in spominskih znamenj ob občinskih cestah je prepovedano. Postavljanje tabel, napisov in drugih objektov ali naprav za slikovno in zvočno obveščanje in oglaševanje je ob občinskih cestah zunaj naselja prepovedano v varovalnem pasu ceste. Pristojna služba občinske uprave lahko izda soglasje za njihovo postavitev znotraj te razdalje samo, če so obvestila pomembna za udeležence v prometu in zanje ni predpisana prometna signalizacija. S soglasjem se določijo pogoji njihove postavitve, vzdrževanja in odstranitve. 
(2) Table, napisi in drugi objekti ter naprave iz prejšnjega odstavka se ob občinskih cestah v naselju lahko postavljajo le zunaj območja, vzdolž vozišča ceste, določenega za postavitev prometne signalizacije v predpisih o javnih cestah. Soglasje za njihovo postavitev izda pristojna služba občinske uprave. V soglasju določi pogoje postavitve, ki mora biti v skladu s predpisi o varstvu cest in varstvu prometa na njih, ter pogoje vzdrževanja in odstranitve teh objektov in naprav. 
(3) Ne glede na določbo prejšnjega odstavka se soglasje za izobešanje transparentov preko občinske ceste lahko izda le za določen čas (za čas trajanja prireditve, razstave, sejma ipd.). Transparenti morajo biti izobešeni najmanj 4,5 m nad voziščem občinske ceste.

50. člen

(1) Kdor namerava ob občinski cesti (zunaj naselja) opravljati dejavnost (gostinsko, trgovsko, servisno in podobno), ki neposredno vpliva na odvijanje prometa (ustavljanje, parkiranje in vključevanje vozil v promet), mora v skladu z določbo 36. in 37. člena tega odloka zagotoviti ustrezen priključek oziroma pristop do objekta ter zadostno število mest za parkiranje vozil, če ta možnost ni zagotovljena z javnim parkiriščem. 
(2) V postopku pridobitve dovoljena za poseg v prostor ter uporabnega dovoljenja za objekte in prostore za opravljanje dejavnosti iz prejšnjega odstavka je treba pridobiti mnenje pristojne službe občinske uprave.

51. člen

Zoper dovoljenja in soglasja, ki niso izdana v postopku pridobitve dovoljenja za poseg v prostor in katera po določbah tega odloka izdaja pristojna služba občinske uprave, je dovoljena pritožba na župana.

VII. INŠPEKCIJSKO NADZORSTVO OBČINSKIH CEST

52. člen

Uresničevanje določb tega odloka in določb predpisov o javnih cestah, ki se neposredno uporabljajo za občinske ceste, nadzira občinski inšpektor za ceste.

53. člen

Za občinskega inšpektorja za ceste je lahko imenovan diplomirani inženir gradbeništva, ki ima najmanj pet let delovnih izkušenj ter opravljen strokovni izpit za delo v državni upravni in izpolnjuje druge splošne pogoje, predpisane za delo v državni upravi.

54. člen

(1) Pri opravljanju inšpekcijskega nadzorstva občinskih cest ima občinski inšpektor za ceste, poleg pravic in dolžnosti, ki jih ima po drugih predpisih, še naslednje pravice in dolžnosti: 
– nadzorovati opravljanje rednega vzdrževanja in odrejanje odprave ugotovljenih pomanjkljivosti; 
– nadzorovati dela pri popravljanju cest, pregledovati dokumentacijo za ta dela in odrediti ustavitev del, če se ta dela izvajajo brez odločbe o dovolitvi priglašenih del ali v nasprotju s projektno dokumentacijo za obnovitvena dela in opisom teh del; 
– nadzorovati izvajanje ukrepov za varstvo cest in prometa na njih ter ustaviti vsa dela na cesti, ki se opravljajo brez izdanega dovoljenja ali soglasja ali v nasprotju z njim; 
– odrediti odpravo pomanjkljivosti in nepravilnosti na cesti, ki ogrožajo varnost prometa; 
– v nujnih primerih, ko bi bila ogrožena varnost prometa na cesti ali bi lahko nastala škoda na njej, odrediti začasne ukrepe, da se odvrne nevarnost ali prepreči škoda; 
– odrediti ukrepe za zagotovitev polja preglednosti; 
– nadzorovati izvajanje predpisanih pogojev pri posegih v varovalnem pasu ceste; 
– odrediti začasno prepoved prometa na novi, rekonstruirani ali obnovljeni cesti, ki še tehnično ni pregledana ali ni izročena prometu. 
(2) Rok za pritožbo zoper odločbo, izdano na podlagi prvega odstavka tega člena, je 8 dni od dneva njene vročitve. Pritožba zoper to odločbo, izdano na podlagi 3., 5. in 8. točke prvega odstavka tega člena, ne zadrži njene izvršitve. 
(3) V zadevah iz 5. točke prvega odstavka tega člena, ko je zaradi ogroženosti občinske ceste ali varnosti prometa na njej ogrožena tudi varnost udeležencev v prometu, občinski inšpektor za ceste lahko odloči po skrajšanem postopku, brez zaslišanja strank. V nujnih primerih lahko občinski inšpektor za ceste odloči tudi ustno ter odredi, da se odločba izvrši takoj. 
(4) Pri opravljanju inšpekcijskega nadzorstva ima občinski inšpektor za ceste pravico: 
– pregledovati ceste, objekte, naprave in materiale ter opremo in dokumentacijo za ceste, gospodarskih družb, podjetnikov, posameznikov, drugih organizacij in skupnosti; 
– zaslišati priče in stranke v upravnem postopku; 
– pregledati listine, s katerim se lahko ugotovi istovetnost oseb; 
– vzeti vzorce materiala ter opraviti druga dejanja, ki so v skladu z namenom inšpekcijskega nadzorstva; 
– pridobiti osebne podatke o pravnih in fizičnih osebah, podatke o lastništvu vozil, podatke o lastništvu zemljišč in objektov v varovalnem pasu ceste in druge podatke, potrebne za vodenje postopkov v zvezi z kršitvami tega odloka in predpisov o javnih cestah, ki se neposredno uporabljajo za občinske ceste; 
– proti potrdilu za največ 8 dni odvzeti dokumentacijo, ki jo potrebuje za ugotavljanje dejanskega stanja v obravnavani zadevi, če meni da je utemeljen sum kršitve tega odloka o predpisih o javnih cestah, ki se neposredno uporabljajo za občinske ceste; 
– od odgovorne osebe zavezanca zahtevati da v roku, ki ga določi občinski inšpektor za ceste, poda pisno pojasnilo v zvezi s predmetom nadzorstva. 
(5) O ukrepih, ki jih je odredil po 5. točki prvega odstavka tega člena, mora občinski inšpektor za ceste obvestiti župana, pristojno službo občinske uprave in policijo.

VIII. KAZENSKE DOLOČBE
55. člen

Z denarno kaznijo najmanj 100.000 točk (vrednost točke se določa letno) se kaznuje za prekršek pravna oseba, fizična oseba ali podjetnik posameznik, ki stori prekršek v zvezi s samostojnim opravljanjem dejavnosti, če: 
– brez soglasja gradi ali rekonstruira gradbene objekte v varovalnem pasu občinske ceste ali v njem postavlja kakršnekoli druge objekte in naprave (drugi odstavek 29. člena); 
– brez soglasja postavi ali napelje nadzemne telefonske, telegrafske in druge kabelske vode, nizkonapetostne električne oziroma napajalne vode, kanalizacijo, vodovod, toplovod in druge podobne naprave (prvi odstavek 30. člena); 
– brez dovoljenja prekopava, podkopava in opravlja druga dela na občinski cesti ali opravlja ta dela v nasprotju z dovoljenjem (prvi odstavek 31. člena); 
– brez soglasja podira drevesa, spravlja les ali opravlja izkope, vrtanja in druga dela na zemljiščih ali na objektih vzdolž ceste, ki bi lahko ovirala ali ogrožala promet, poškodovala cesto ali povečala stroške njenega vzdrževanja (32. člen); 
– postavi na površinah ob občinski cesti, določenih za te namene, objekte in naprave za opravljanje spremljajočih dejavnosti brez prehodne sklenitve pogodbe ali če spremeni objekte in naprave ali samo dejavnost brez soglasja pristojne službe občinske uprave (35. člen), 
– brez soglasja gradi ali rekonstruira priključek na občinsko cesto in ga gradi ali rekonstruira v nasprotju s tehničnimi in drugimi pogoji tega soglasja (prvi odstavek 36. člena); 
– vrste in obsega del pri pogozdovanju ali urejanju hudournikov ter deročih rek ne prilagodijo tako, da se zavaruje občinska cesta (drugi odstavek 39. člena); 
– brez soglasja ob cesti odpira kamnolome, peskokope in glinokope, ki bi lahko vplivali na stabilnost cestnega telesa, vzdrževanje občinske ceste ali varnost prometa na njej (40. člen); 
– brez soglasja opravlja dela zunaj varovalnega pasu občinske ceste, ki bi lahko povzročila spremembo vodostaja oziroma višine podzemnih voda in tako vpliva na cesto in varnost prometa na njej, ali jih opravlja v nasprotju s pogoji tega soglasja (41. člen); 
– začasno ali trajno zasede občinsko cesto, njen del, izvaja ali opusti kakršnakoli dela na cesti in zemljišču in objektih na občinski cesti, ki bi lahko poškodovala cesto ali objekte na njej ter ovirala ali ogrožala promet na cesti (42. člen); 
– vozi vozilo s takšnimi naležnimi ploskvami koles, ki bi lahko poškodovala vozišče (prvi odstavek 43. člen); 
– vozi motorno vozilo z gosenicami, ki niso obložene s primernimi oblogami, ki ne poškodujejo vozišča (drugi odstavek 43. člen); 
– ne pritrdi snegolovov na strehe objektov, s katerih se lahko na občinsko cesto vsuje sneg ali ne odstrani ledenih sveč z objektov, ki ogrožajo varnost udeležencev v prometu (tretji odstavek 44. člena); 
– brez dovoljenja izvede delno ali popolno zaporo občinske ceste, potrebno zaradi opravljanja del na cesti, športne ali druge prireditve na cesti (prvi in tretji odstavek 45. člena);

56. člen

Investitorji in njihovi pravni nasledniki, ki so zgradili priključek nekategorizirane ceste na občinsko cesto brez predpisanega dovoljenja ali soglasja pristojnega organa, morajo vložiti vlogo za pridobitev tega soglasja pri pristojni službi občinske uprave najkasneje v enem letu po uveljavitvi tega odloka. Po preteku tega roka se uveljavijo ukrepi iz 38. člena tega odloka.

57. člen

Lastniki ali od njih pooblaščeni upravljavci objektov ob občinskih cestah, s katerih se lahko nanjo vsuje sneg, morajo na strehe objektov namestiti snegolove najkasneje v treh letih po uveljavitvi tega odloka.

58. člen

(1) Neprometni znaki, ki so postavljeni ob občinskih cestah na podlagi dovoljenja pristojne službe občinske uprave, se morajo prilagoditi določbam 48. in 49. člena tega odloka ter določbam novega predpisa o prometni signalizaciji in prometni opremi na javnih cestah najkasneje v treh letih po uveljavitvi tega predpisa. 
(2) Neprometni znaki, ki so postavljeni brez dovoljenja pristojne službe občinske uprave ali v nasprotju s pogoji dovoljenja se odstranijo.

59. člen

Zemljišče, ki je bilo do uveljavitve tega odloka uporabljeno za gradnjo ali rekonstrukcijo občinske ceste, pa ni bilo vpisano v zemljiško knjigo kot družbena lastnina, se vpiše v zemljiško knjigo kot javno dobro po skrajšanem postopku brez zemljiško knjižne listine, ne glede na svojo vrednost.

60. člen

Z dnem uveljavitve tega odloka, preneha veljati 16. člen odloka o spremembah in dopolnitvah odloka o javni snagi in videzu naselja v Občini Celje (Uradni list RS, št. 54/94).

61. člen

Ta odlok začne veljati petnajsti dan po objavi v Uradnem listu RS.

